CELEX: 32021D2111
Language: mt
Date: 2021-11-25 00:00:00
Title: Deċiżjoni tal-Kunsill (UE) 2021/2111 tal-25 ta’ Novembru 2021 dwar il-pożizzjoni li għandha tittieħed f’isem l-Unjoni Ewropea, skont il-Ftehim ta’ Kummerċ u Kooperazzjoni bejn l-Unjoni Ewropea u l-Komunità Ewropea tal-Enerġija Atomika, min-naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, fir-rigward tal-istabbiliment ta’ Grupp ta’ Ħidma dwar is-Sajd u l-adozzjoni tar-regoli ta’ proċedura tiegħu

1.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 429/146
               
            
         DEĊIŻJONI TAL-KUNSILL (UE) 2021/2111
         tal-25 ta’ Novembru 2021
         dwar il-pożizzjoni li għandha tittieħed f’isem l-Unjoni Ewropea, skont il-Ftehim ta’ Kummerċ u Kooperazzjoni bejn l-Unjoni Ewropea u l-Komunità Ewropea tal-Enerġija Atomika, min-naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, fir-rigward tal-istabbiliment ta’ Grupp ta’ Ħidma dwar is-Sajd u l-adozzjoni tar-regoli ta’ proċedura tiegħu
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43, flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Fid-29 ta’ April 2021 il-Kunsill adotta d-Deċiżjoni (UE) 2021/689 (1) dwar il-konklużjoni tal-Ftehim dwar il-Kummerċ u Kooperazzjoni bejn l-Unjoni Ewropea u l-Komunità Ewropea tal-Enerġija Atomika, min-naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra (2) (il-“Ftehim dwar il-Kummerċ u l-Kooperazzjoni”). Il-Ftehim dwar il-Kummerċ u l-Kooperazzjoni daħal fis-seħħ fl-1 ta’ Mejju 2021.
                  
               
                     (2)
                  
                  
                     L-Artikolu 8(1), punt (q), tal-Ftehim dwar il-Kummerċ u l-Kooperazzjoni jistabbilixxi l-Kumitat Speċjalizzat għas-Sajd. Is-setgħat tiegħu huma stipulati fl-Artikolu 8(4) tal-Ftehim dwar il-Kummerċ u l-Kooperazzjoni. Il-kompiti u l-oqsma ta’ kompetenza tal-Kumitat Speċjalizzat għas-Sajd huma elenkati, b’mod mhux eżawrjenti, fl-Artikolu 508 tal-Ftehim dwar il-Kummerċ u l-Kooperazzjoni.
                  
               
                     (3)
                  
                  
                     L-Artikolu 8(4), punt (f), tal-Ftehim dwar il-Kummerċ u l-Kooperazzjoni jagħti s-setgħa lill-Kumitat Speċjalizzat għas-Sajd biex jistabbilixxi, jissorvelja, jikkoordina u jxolji l-Gruppi ta’ Ħidma. Skont l-Artikolu 9(2) tal-Ftehim dwar il-Kummerċ u l-Kooperazzjoni, kwalunkwe Grupp ta’ Ħidma stabbilit għandu, taħt is-superviżjoni ta’ Kumitat, jassisti lil dak il-Kumitat fit-twettiq tal-kompiti tiegħu u, b’mod partikolari, iħejji l-ħidma ta’ dak il-Kumitat u jwettaq kwalunkwe kompitu assenjat lill-Grupp ta’ Ħidma minn dak il-Kumitat. L-Artikolu 9(4) tal-Ftehim ta’ Kummerċ u Kooperazzjoni jipprevedi li kwalunkwe Grupp ta’ Ħidma stabbilit għandu jistabbilixxi r-regoli ta’ proċedura, l-iskeda tal-laqgħat u l-aġenda tiegħu stess b’kunsens reċiproku.
                  
               
                     (4)
                  
                  
                     Fil-5 ta’ Ottubru 2021, il-Kunsill adotta Deċiżjoni (UE) 2021/1765 (3), dwar il-pożizzjoni li għandha tiġi adottata f’isem l-Unjoni, għall-perijodu 2021-2026, fi ħdan il-Kumitat Speċjalizzat għas-Sajd. Dik id-deċiżjoni tkopri s-superviżjoni u l-koordinazzjoni tal-Gruppi ta’ Ħidma ta’ dak il-Kumitat, iżda ma tkoprix l-istabbiliment u x-xoljiment tagħhom.
                  
               
                     (5)
                  
                  
                     Huwa xieraq li l-Kumitat Speċjalizzat għas-Sajd jistabbilixxi, skont l-Artikolu 8(4), punt (f), tal-Ftehim ta’ Kummerċ u Kooperazzjoni, Grupp ta’ Ħidma dwar is-Sajd, biex jopera taħt is-superviżjoni tiegħu. Il-Grupp ta’ Ħidma dwar is-Sajd jenħtieġ li jistabbilixxi r-regoli ta’ proċedura tiegħu u jenħtieġ li jirrapporta regolarment dwar l-attivitajiet tiegħu lill-Kumitat Speċjalizzat għas-Sajd.
                  
               
                     (6)
                  
                  
                     Il-Grupp ta’ Ħidma dwar is-Sajd jenħtieġ li jservi bħala forum għall-iskambju ta’ informazzjoni, diskussjonijiet tekniċi u konsultazzjoni reċiproka. Bl-eċċezzjoni tal-adozzjoni tar-regoli ta’ proċedura tiegħu, il-Grupp ta’ Ħidma dwar is-Sajd mhuwiex maħsub biex jadotta atti jew miżuri li jkollhom effetti legali. Peress li ma jistax jiġi eskluż li l-Grupp ta’ Ħidma dwar is-Sajd iħejji jew eċċezzjonalment jadotta atti li jkollhom effetti legali meta jwettaq il-kompiti assenjati lilu mill-Kumitat Speċjalizzat għas-Sajd, huwa xieraq li tiġi stabbilita l-pożizzjoni li għandha tittieħed f’isem l-Unjoni fil-laqgħat tal-Grupp ta’ Ħidma dwar is-Sajd fir-rigward ta’ każijiet bħal dawn.
                  
               
                     (7)
                  
                  
                     Il-pożizzjoni li għandha tittieħed f’isem l-Unjoni fi ħdan il-Kumitat Speċjalizzat għas-Sajd fir-rigward tal-istabbiliment ta’ Grupp ta’ Ħidma dwar is-Sajd, kif ukoll il-pożizzjonijiet li għandhom jittieħdu f’isem l-Unjoni fi ħdan il-Grupp ta’ Ħidma dwar is-Sajd fir-rigward tal-adozzjoni tar-regoli ta’ proċedura tiegħu u tal-atti oħra li jkollhom effetti legali u l-ispeċifikazzjoni ta’ dawk il-pożizzjonijiet, jenħtieġ li jiġu stabbiliti mill-Kunsill f’konformità mad-dispożizzjonijiet rilevanti tat-Trattati, id-Deċiżjoni (UE) 2021/689 u din id-Deċiżjoni.
                  
               
                     (8)
                  
                  
                     Il-laqgħat tal-Grupp ta’ Ħidma dwar is-Sajd jenħtieġ li jitħejjew f’kooperazzjoni u involviment mill-qrib tal-Kunsill u l-korpi preparatorji tiegħu.
                  
               
                     (9)
                  
                  
                     Il-Parlament Ewropew għandu jiġi infurmat immedjatament u b’mod sħiħ skont l-Artikolu 218(10) tat-Trattat dwar il-Funzjonament tal-Unjoni Ewropea,
                  
               ADOTTA DIN ID-DEĊIŻJONI:
         
            Artikolu 1
            
               1.   Il-pożizzjoni li għandha tittieħed f’isem l-Unjoni fi ħdan il-Kumitat Speċjalizzat għas-Sajd fir-rigward tal-istabbiliment ta’ Grupp ta’ Ħidma dwar is-Sajd hija stabbilita fl-Anness I għal din id-Deċiżjoni.
            
            
               2.   Il-pożizzjoni li għandha tittieħed f’isem l-Unjoni fi ħdan il-Grupp ta’ Ħidma dwar is-Sajd fir-rigward tal-adozzjoni tar-regoli ta’ proċedura tal-Grupp ta’ Ħidma dwar is-Sajd u l-ispeċifikazzjoni tiegħu hija stabbilita fl-Anness II għal din id-Deċiżjoni.
            
            
               3.   Il-pożizzjoni tal-Unjoni fi ħdan il-Grupp ta’ Ħidma dwar is-Sajd meta dak il-Grupp ta’ Ħidma jintalab iħejji jew jadotta atti li jkollhom effetti legali għandha tkun speċifikata ulterjorment skont l-Anness III għal din id-Deċiżjoni.
            
         
         
            Artikolu 2
            Din id-Deċiżjoni għandha tiġi vvalutata kif meħtieġ u, fejn xieraq, riveduta mill-Kunsill fuq proposta mill-Kummissjoni. Fi kwalunkwe każ, għandu jsir rieżami sal-31 ta’ Diċembru 2022.
         
         
            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, il-25 ta’ Novembru 2021.
            
               
                  Għall-Kunsill
               
               
                  Il-President
               
               Z. POČIVALŠEK
            
         
         
            (1)  Id-Deċiżjoni tal-Kunsill (UE) 2021/689 tad-29 ta’ April 2021 dwar il-konklużjoni, f’isem l-Unjoni, tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, min-naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta’ Fuq dwar il-proċeduri ta’ sigurtà għall-iskambju u għall-protezzjoni ta’ informazzjoni klassifikata (ĠU L 149, 30.4.2021, p. 2).
         
            (2)  Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, min-naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra (ĠU L 149, 30.4.2021, p. 10).
         
            (3)  Id-Deċiżjoni tal-Kunsill (UE) 2021/1765 tal-5 ta’ Ottubru 2021 dwar il-pożizzjoni li għandha tiġi adottata f’isem l-Unjoni Ewropea, għall-perijodu 2021–2026, fi ħdan il-Kumitat Speċjalizzat għas-Sajd stabbilit mill-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, min-naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra (ĠU L 355, 7.10.2021, p. 135).
      
      
         
            ANNESS I
            POŻIZZJONI TAL-UNJONI FI ĦDAN IL-KUMITAT SPEĊJALIZZAT GĦAS-SAJD FIR-RIGWARD TAL-ISTABBILIMENT TA’ GRUPP TA’ ĦIDMA DWAR IS-SAJD
            L-Unjoni għandha tfittex li tiżgura li jiġi stabbilit Grupp ta’ Ħidma dwar is-Sajd taħt is-superviżjoni tal-Kumitat Speċjalizzat għas-Sajd bħala forum għall-iskambju ta’ informazzjoni, diskussjonijiet tekniċi u konsultazzjoni reċiproka. Il-Grupp ta’ Ħidma dwar is-Sajd għandu, taħt is-superviżjoni tal-Kumitat Speċjalizzat għas-Sajd, jassisti lil dak il-Kumitat fit-twettiq tal-kompiti tiegħu u, b’mod partikolari, iħejji l-ħidma tal-Kumitat Speċjalizzat għas-Sajd u jwettaq kwalunkwe kompitu assenjat lil dak il-Grupp ta’ Ħidma minn dak il-Kumitat.
         
      
      
         
            ANNESS II
            POŻIZZJONI TAL-UNJONI FI ĦDAN IL-GRUPP TA’ ĦIDMA DWAR IS-SAJD FIR-RIGWARD TAL-ADOZZJONI TAR-REGOLI TA’ PROĊEDURA TAL-GRUPP TA’ ĦIDMA DWAR IS-SAJD
            L-Unjoni għandha tfittex li tiżgura li r-regoli ta’ proċedura tal-Grupp ta’ Ħidma dwar is-Sajd ikunu bbażati fuq ir-Regoli ta’ Proċedura tal-Kunsill ta’ Sħubija u l-Kumitati, stabbilit fl-Anness 1 għall-Ftehim ta’ Kummerċ u Kooperazzjoni, filwaqt li tipprevedi adattamenti li għandhom jiġu approvati mill-Kunsill abbażi ta’ dokumenti ta’ pożizzjoni li għandhom jiġu ppreżentati mill-Kummissjoni. Ir-regoli ta’ proċedura tal-Grupp ta’ Ħidma dwar is-Sajd jistgħu jippermettu wkoll konfigurazzjonijiet tematiċi differenti.
            Qabel ma l-Grupp ta’ Ħidma dwar is-Sajd jadotta r-regoli ta’ proċedura tiegħu, il-Kummissjoni għandha tibgħat lill-Kunsill fi żmien suffiċjenti qabel il-laqgħa ta’ dak il-Grupp ta’ Ħidma jew il-proċedura bil-miktub ta’ dak il-Grupp ta’ Ħidma, u fi kwalunkwe każ mhux aktar tard minn tmien ġranet tax-xogħol qabel dik il-laqgħa jew dak l-użu tal-proċedura bil-miktub, dokument bil-miktub li jistipula d-dettalji tal-ispeċifikazzjoni proposta tal-pożizzjoni tal-Unjoni għad-diskussjoni u l-approvazzjoni tad-dettalji tal-pożizzjoni li għandha tiġi espressa f’isem l-Unjoni.
         
      
      
         
            ANNESS III
            SPEĊIFIKAZZJONI TAL-POŻIZZJONI TAL-UNJONI FIL-LAQGĦAT TAL-GRUPP TA’ ĦIDMA DWAR IS-SAJD
            Meta l-Grupp ta’ Ħidma dwar is-Sajd jipprepara jew jadotta atti li jkollhom effetti legali, għandhom jittieħdu l-passi meħtieġa kollha biex il-pożizzjoni li għandha tiġi espressa f’isem l-Unjoni tkun tqis l-aħħar informazzjoni xjentifika u informazzjoni oħra rilevanti trażmessa lill-Kummissjoni u tkun f’konformità mal-Annessi I u II għad-Deċiżjoni (UE) 2021/1765.
            Għal dan il-għan, u abbażi ta’ dik l-informazzjoni, il-Kummissjoni għandha tibgħat lill-Kunsill fi żmien suffiċjenti qabel il-laqgħa tal-Grupp ta’ Ħidma dwar is-Sajd jew il-proċedura bil-miktub ta’ dak il-Grupp ta’ Ħidma, inkluż meta tħejji u tadotta r-regoli ta’ proċedura tiegħu, u fi kwalunkwe każ mhux aktar tard minn tmien ġranet tax-xogħol qabel dik il-laqgħa jew dak l-użu tal-proċedura bil-miktub, dokument bil-miktub li jistipula d-dettalji tal-ispeċifikazzjoni proposta tal-pożizzjoni tal-Unjoni għad-diskussjoni u l-approvazzjoni tad-dettalji tal-pożizzjoni li għandha tiġi espressa f’isem l-Unjoni.
            Il-prinċipji stipulati f’dan l-Anness għandhom jiggwidaw il-ħidma tal-Kummissjoni matul il-laqgħat tal-Grupp ta’ Ħidma dwar is-Sajd.
            Jekk, waqt laqgħa tal-Grupp ta’ Ħidma dwar is-Sajd, ma jkunx jista’ jintlaħaq qbil, sabiex il-pożizzjoni tal-Unjoni tqis l-elementi l-ġodda l-kwistjoni għandha tiġi riferuta lill-Kunsill f’konformità mal-proċedura stipulata f’dan l-Anness.